هم طبعاً ما فيهم واحد عربي .. لذلك كنا نضحك عليهم ونعلق بصوت مسموع لكن بطريقه لولبيه لا تلفت نظرهم .. وكانوا واقفين جنبنا على طول .. هم لما خلصوا من التفاهم مع المغربيه دخلوا المقها … وكنا ما نزال نسمع لجّتهم .. المهم لما جينا نمشي .. قال خويي انه يبي يصور مع واحد منهم .. اللي هو أدشرهم .. أنا عارضت .. وقلت له ياخي وش تبي فيهم خلهم في حالهم .. وأصر انه يصور معهم .. وأنا حاولت أقنعه متحججاً انه ممكن يفهمون غلط وعندها لن ينفع الندم .. والله ان يجمّعون عليك خلق الله ويفرجون عليك العالم .. وبيقعدون يراقصون حولك الين يكرّهونك في عيشتك .. وهذا اذا سلمت من الضرب المبرح .. والشباب باين عليهم كلهم نشاط وحيويه .. فالمجازفه كبيره .. وما تسوى علينا .. قال خويي ما راح يفهمنا غلط .. لأني بـ اقول له ان واحد من اصحابي متوفي وكان يشبهك , وحاب اني آخذ صوره معك , لأنك ذكرتني فيه .. نبهته ان اختلاف الثقافات سبب كفيل بجعل مثل هذه الحجّه البايخه واللي ممكن تمشي عندنا انها ما راح تمشي عندهم .. لكنه أصر .. والمشكله انه يبيني أنا الي أكلمه .. بس أنا رفضت .. قال مو مشكله , باخلي المغربيه تكلمه .. قلت شوف حبيبي ان صار لك شي ترا انت اللي جبته لنفسك .. والله لو اشوف الحاره كلها تتمردغ في بطنك ما راح اسوي شي .. لا ويمكن أفزع معهم عشان أنفي أي شبهه تربطني فيك .. وانصرفت .. قال خويي وين رايح؟ .. قلت الى ان تنتهي سالفتك , انا ما اعرفك .. المهم طلعت أنا قدام شوي .. في الأخير سمعت خويي يناديني .. عندها كانت خطتي تقضي باني أناظره بالبؤبؤ فقط بدون ما التفت له .. زي القزّيزه المبتدئين .. يعني مو نظره مباشره .. فـ إن كان ينضرب .. كملت دربي .. وان كان غير ذلك جيته طبيعي .. لكن فعلا قدر يقنعه .. فـ لما جيت سلمت على الجنوب أفريقي وسألته عن اسمه .. قال اسمي باتريك فيليب .. وكان ماسك بقوّه بالسلسله اللي على رقبته .. وكان مكتوب عليها اسمه .. قلت أنت منين؟ .. قال من جنوب أفريقيا .. وكنت أنا أسأله وهو يجاوب على قد السؤال .. كأني أحقق معه .. ولما اقول له شئ ما يحتاج اجابه , يكتفي بالابتسامه ويطأطئ راسه وهو ينظر إلى الأرض .. وكان هادئ جدا ومطيع ومستحي مره .. وفي تصرفاته ونظراته لمسة خوف أو انكسار .. المهم كان غير اللي شفناه مع اصحابه .. عموما لما خلصنا معاه والتقطنا الصوره شكرناه وراح .. الخوي لما شاف الصوره , صار يضحك بشكل هستيري .. لدرجة انه بدأ يلفت الأنظار .. قلت ياخي على الأقل امسك عمرك لحد ما نبعد عن المقها لا يسمعك باتريك فيليب واخوياه .. عموما كملنا طريقنا لـ سيارتنا